Τόμας Μπέρνχαρντ

Ο **Τόμας Μπέρνχαρντ** (9 Φεβρουαρίου 1931 – 12 Φεβρουαρίου 1989) ήταν ένας από τους σημαντικότερους Αυστριακούς μοντερνιστές θεατρικούς συγγραφείς, μυθιστοριογράφους και ποιητές  της μεταπολεμικής εποχής. Επεξεργάστηκε θέματα θανάτου, απομόνωσης, εμμονής και ασθένειας σε έργα όλο και πιο απαισιόδοξα για την ανθρώπινη κατάσταση και άκρως επικριτικά για τον μεταπολεμικό αυστριακό και ευρωπαϊκό πολιτισμό. Ανέπτυξε ένα ξεχωριστό ύφος πεζογραφίας με πολλές προοπτικές χαρακτήρων και γεγονότων, ιδιότυπο λεξιλόγιο και σημεία στίξης και μεγάλους μονολόγους από χαρακτήρες στα όρια της παραφροσύνης. 

Γεννημένος στην Ολλανδία τον Φεβρουάριο του 1931 από την ανύπαντρη Αυστριακή μητέρα του, για μεγάλο μέρος της παιδικής του ηλικίας έζησε με τον παππού και τη γιαγιά του στην Αυστρία και σε οικοτροφεία στην Αυστρία και τη ναζιστική Γερμανία. Ήταν πιο κοντά στον παππού του, ο οποίος τον μύησε στη λογοτεχνία και τη φιλοσοφία. Ως νέος, προσβλήθηκε από πλευρίτιδα και φυματίωση και υπέφερε από ασθένεια των πνευμόνων για το υπόλοιπο της ζωής του. Κατά την ανάρρωσή του σε ένα σανατόριο άρχισε να γράφει ποίηση και πεζά.

Μετά το πρωτοποριακό μυθιστόρημά του *Frost* (1963), καθιερώθηκε τα επόμενα είκοσι χρόνια ως κορυφαίος μυθιστοριογράφος και θεατρικός συγγραφέας στα γερμανικά. Τα κυριότερα έργα του περιλαμβάνουν τα μυθιστορήματα *Διόρθωση* (1975) και *Αφανισμός* (1986) και τα απομνημονεύματά του. Ο Αμερικανός κριτικός Τζορτζ Στάινερ τον αποκάλεσε «κορυφαίο τεχνίτη της γερμανικής πεζογραφίας μετά τον Κάφκα και τον Μούζιλ». 

Τιμήθηκε με τα σημαντικότερα γερμανικά κι ευρωπαϊκά λογοτεχνικά βραβεία και  άσκησε σημαντική επίδραση στον τομέα της παγκόσμιας πεζογραφίας και τη νεότερη γενιά Αυστριακών συγγραφέων μεταξύ των οποίων και την Ελφρίντε Γέλινεκ. 

Ο Μπέρνχαρντ ήταν αμφιλεγόμενος στην Αυστρία για τις δημόσιες καταγγελίες του ενάντια στις μεταπολεμικές πολιτιστικές αξίες της πατρίδας του, τον αντισημιτισμό, τον επαρχιωτισμό και την άρνηση του ναζιστικού της παρελθόντος. Πέθανε από καρδιακή ανεπάρκεια στο διαμέρισμά του στο Γκμούντεν της Άνω Αυστρίας, τον Φεβρουάριο του 1989. Η διαμάχη επεκτάθηκε πέρα ​​από τον θάνατό του όταν αποκαλύφθηκε ότι με τη διαθήκη του επιδίωκε να απαγορεύσει τη δημοσίευση των έργων του στην Αυστρία για 70 χρόνια.

## Ελληνική βιβλιογραφία

* Βαδίζοντας, εκδόσεις Κριτική, Αθήνα 2022
* Αυστριακοί ποιητές του 20ου αιώνα, εκδόσεις Λεξίτυπον, Αθήνα 2020
* Ρίττερ, Ντένε Φος, εκδόσεις Κριτική, Αθήνα 2020
* Άπαντα τα ποιήματα, εκδόσεις Βακχικόν, Αθήνα 2019
* Γεγονότα, εκδόσεις Εξάντας, Αθήνα 2019
* Αυτοβιογραφία, εκδόσεις Εξάντας, Αθήνα 2019
* Αφανισμός, εκδόσεις Εξάντας, Αθήνα 2018 
* Ξύλευση, εκδόσεις Εξάντας, Αθήνα, 2018
* Παλιοί δάσκαλοι, εκδόσεις Εξάντας, Αθήνα 2018
* Πλατεία ηρώων, εκδόσεις Κριτική, Αθήνα 2016
* Ο Αδαής και ο Παράφρων, εκδόσεις Κάπα Εκδοτική, Αθήνα 2016
* Πρόζα, εκδόσεις Κριτική, Αθήνα 2015
* Ιμμάνουελ Καντ, εκδόσεις Κάπα Εκδοτική, Αθήνα 2015
* Συλλογικό έργο, Ευρωπαίοι 1927-1938, εκδόσεις Οδός Πανός, Αθήνα 2011
* Τα βραβεία μου, εκδόσεις Βιβλιοπωλείον της Εστίας, Αθήνα 2010
* Συλλογικό έργο, Αυστριακοί ποιητές του 20ου αιώνα, εκδόσεις Λεξίτυπον, Αθήνα 2008
* Ο αναμορφωτής του κόσμου, εκδόσεις Εταιρεία Θεάτρου "Μνήμη", Χανιά 2006
* Ο μίμος των φωνών, εκδόσεις Άγρα, Αθήνα 2000
* Διόρθωση, εκδόσεις Εξάντας, Αθήνα 1998 
* Οι φτηνοφαγάδες, εκδόσεις Νησίδες, Σκόπελος 1998
* Ο αποτυχημένος, εκδόσεις Εξάντας, Αθήνα 1998
* Μπετόν, εκδόσεις Βιβλιοπωλείον της Εστίας, Αθήνα 1996
* Το ασβεστοκάμινο, εκδόσεις Κανάκη, Αθήνα 1992
* Ο ανιψιός του Βιτγκενστάιν, εκδόσεις Βιβλιοπωλείον της Εστίας, Αθήνα 1989

## Παραπομπές


Κατηγορία:Αυστριακοί θεατρικοί συγγραφείς
Κατηγορία:Γερμανοί θεατρικοί συγγραφείς
Κατηγορία:Αυστριακοί διηγηματογράφοι
Κατηγορία:Γερμανοί διηγηματογράφοι
Κατηγορία:Γερμανοί ποιητές
Κατηγορία:Αυστριακοί ποιητές